CELEX: 32014D0890
Language: lt
Date: 1417996800000
Title: 2014/890/ES: 2014 m. gruodžio 8 d. Komisijos įgyvendinimo sprendimas, kuriuo pagal Europos Parlamento ir Tarybos reglamentą (EB) Nr. 258/97 leidžiama pateikti rinkai ispaninio šalavijo ( Salvia hispanica ) aliejų kaip naują maisto sudedamąją dalį (pranešta dokumentu Nr. C(2014) 9209)

10.12.2014   
            
            
               LT
            
            
               Europos Sąjungos oficialusis leidinys
            
            
               L 353/15
            
         KOMISIJOS ĮGYVENDINIMO SPRENDIMAS
   2014 m. gruodžio 8 d.
   kuriuo pagal Europos Parlamento ir Tarybos reglamentą (EB) Nr. 258/97 leidžiama pateikti rinkai ispaninio šalavijo (Salvia hispanica) aliejų kaip naują maisto sudedamąją dalį
   
      
         (pranešta dokumentu Nr. C(2014) 9209)
      
   
   (Tekstas autentiškas tik anglų kalba)
   
      (2014/890/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
   kadangi:
   
               (1)
            
            
               2012 m. lapkričio 12 d. bendrovė „Functional Products Trading S.A.“ kompetentingoms Jungtinės Karalystės institucijoms pateikė prašymą pateikti rinkai ispaninio šalavijo (Salvia hispanica) aliejų kaip naują maisto sudedamąją dalį, skirtą naudoti augaliniuose aliejuose ir kaip maisto papildą;
            
         
               (2)
            
            
               2013 m. liepos 8 d. kompetentinga Jungtinės Karalystės maisto vertinimo tarnyba pateikė pirminio vertinimo ataskaitą. Toje ataskaitoje padaryta išvada, kad ispaninio šalavijo (Salvia hispanica) aliejus atitinka Reglamento (EB) Nr. 258/97 3 straipsnio 1 dalyje nustatytus naujų maisto produktų kriterijus;
            
         
               (3)
            
            
               2013 m. rugsėjo 13 d. Komisija pirminio vertinimo ataskaitą išsiuntė kitoms valstybėms narėms;
            
         
               (4)
            
            
               per 60 dienų laikotarpį, numatytą Reglamento (EB) Nr. 258/97 6 straipsnio 4 dalies pirmoje pastraipoje, buvo pareikšti pagrįsti prieštaravimai. Pagal Reglamento (EB) Nr. 258/97 7 straipsnio 1 dalį turėtų būti priimtas Komisijos įgyvendinimo sprendimas, kuriame atsižvelgiama į pareikštus prieštaravimus. Pareiškėjui pateikus papildomų paaiškinimų, valstybėms narėms ir Komisijai susirūpinimą kėlusių aspektų nebeliko;
            
         
               (5)
            
            
               Europos Parlamento ir Tarybos direktyvoje 2002/46/EB (2) nustatyti maisto papildams taikomi reikalavimai. Ispaninio šalavijo (Salvia hispanica) aliejų turėtų būti leista naudoti nepažeidžiant tame teisės akte nustatytų reikalavimų;
            
         
               (6)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   I priede nurodytą ispaninio šalavijo (Salvia hispanica) aliejų galima pateikti Sąjungos rinkai kaip naują maisto sudedamąją dalį, nepažeidžiant Direktyvos 2002/46/EB, jei ši nauja maisto sudedamoji dalis naudojama II priede nurodytai paskirčiai ir neviršijami tame priede nustatyti didžiausi kiekiai.
   2 straipsnis
   Ženklinant maisto produktus, kurių sudėtyje yra ispaninio šalavijo aliejaus, kurį leidžiama naudoti šiuo sprendimu, rašomas jo pavadinimas „ispaninio šalavijo (Salvia hispanica) aliejus“.
   3 straipsnis
   Šis sprendimas skirtas bendrovei „Functional Products Trading S.A.“, Av. Luis Pasteur 5842 Of. 302 – Vitacura, Santiago, Čilė.
   
      Priimta Briuselyje 2014 m. gruodžio 8 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 43, 1997 2 14, p. 1.
   
      (2)  2002 m. birželio 10 d. Europos Parlamento ir Tarybos direktyva 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002 7 12, p. 51).
   
      I PRIEDAS
      ISPANINIO ŠALAVIJO (SALVIA HISPANICA) ALIEJAUS SPECIFIKACIJA
      
         Aprašymas
      
      Ispaninio šalavijo aliejus gaminamas iš ispaninio šalavijo (Salvia hispanica L.) sėklų (99,9 % grynumas) šaltojo spaudimo būdu. Tirpikliai nenaudojami. Išspaustas aliejus laikomas dekantavimo talpose; priemaišos šalinamos filtruojant.
      
                  Bandymas
               
               
                  Specifikacija
               
            
                  Rūgščių kiekis, išreikštas oleino rūgštimi
               
               
                  Ne daugiau kaip 2 %
               
            
                  Peroksidų skaičius
               
               
                  Ne daugiau kaip 10 mekv/kg
               
            
                  Netirpios priemaišos
               
               
                  Ne daugiau kaip 0,05 %
               
            
                  ALFA-linoleno rūgštis
               
               
                  Ne mažiau kaip 60 %
               
            
                  Linolo rūgštis
               
               
                  15–20 %
               
            
   
      II PRIEDAS
      LEIDŽIAMAS ISPANINIO ŠALAVIJO (SALVIA HISPANICA) ALIEJAUS NAUDOJIMAS
      
                  Maisto produktų kategorija
               
               
                  Naudojamas kiekis
               
            
                  Riebalai ir aliejai
               
               
                  Ne daugiau kaip 10 %
               
            
                  Maisto papildai
               
               
                  Ne daugiau kaip 2 g per dieną